Mandag bliver en blæsende omgang med kulingvind og vindstød af stormstyrke.

Kalenderen siger snart maj, men vejret minder i langt højere grad om efterår end om forår. Således også mandag, der bliver en skyet og regnfuld affære med lave temperaturer på mellem seks og ni grader. I løbet af eftermiddagen klarer vejret op, men enkelte byger vil stadig præge vejrbilledet i Nordjylland, der i samme omgang bliver ramt af kraftig vind. Hele landsdelen vil opleve hård vind, men langs vestkysten vil den komme helt op og ramme hård kuling med vindstød af stormstyrke. Temperaturerne vil mandag aften og natten til tirsdag ligge på mellem nul og fire grader, og vinden aftager i løbet af aftenen og natten til frisk vind til kuling fra vest.